2022 — 2024-yillarda Namangan viloyati Pop, Yangiqo‘rg‘on va Chortoq tumanlarining turizm salohiyatini rivojlantirish bo‘yicha qo‘shimcha chora-tadbirlar to‘g‘risida

Namangan viloyatining Pop, Yangiqo‘rg‘on va Chortoq tumanlarining turizm salohiyatidan samarali foydalanish va uni yanada rivojlantirish, zamonaviy turizm infratuzilmasi, yangi dam olish maskanlarini barpo etish, ko‘rsatilayotgan xizmatlar sifatini yaxshilash, turizm sohasiga investitsiyalarni keng jalb qilish hamda yangi ish o‘rinlarini tashkil etish orqali aholi bandligini ta’minlash maqsadida Vazirlar Mahkamasi qaror qiladi:
 1. Quyidagilar:
 2022-2023-yillarda Pop, Yangiqo‘rg‘on va Chortoq tumanlarida turizmni rivojlantirish bo‘yicha kompleks chora-tadbirlar rejasi 1-ilovaga muvofiq;
 2022-2023-yillarda Pop, Yangiqo‘rg‘on va Chortoq tumanlarida turizm sohasidagi investitsiya loyihalari dasturi 2-ilovaga muvofiq;
 2022-2023-yillarda Pop, Yangiqo‘rg‘on va Chortoq tumanlarida oilaviy mehmon uylarini tashkil etishning prognoz ko‘rsatkichlari 3-ilovaga muvofiq;
 2022 — 2024-yillarda Pop, Yangiqo‘rg‘on va Chortoq tumanlarida turizm hamda yondosh infratuzilmalarni rivojlantirishning manzilli dasturi 4-ilovaga muvofiq;
 2022-2023-yillarda Pop, Yangiqo‘rg‘on va Chortoq tumanlari markazlarida 24 soat faoliyat yuritadigan turizm ko‘chalari (shopping strit)ni tashkil etish bo‘yicha chora-tadbirlar rejasi 5-ilovaga muvofiq tasdiqlansin.
 2. Pop, Yangiqo‘rg‘on va Chortoq tumanlarining turizm salohiyatidan samarali foydalanish va uni yanada rivojlantirishning asosiy maqsadlari etib, quyidagilar belgilansin:
 zamonaviy turizm infratuzilmasi obyektlari (mehmonxona majmualari, madaniy-sog‘lomlashtirish, savdo-ko‘ngilochar va turistik ahamiyatdagi boshqa obyektlar) hamda maxsus funksional va mavsumiy rekreatsion dam olish zonalarini yaratish bo‘yicha loyihalarni amalga oshirish uchun xorijiy va mahalliy investorlarning investitsiyalarini jalb qilish;
 hududning ekomuhiti imkoniyatlarini hisobga olgan holda o‘ziga xos turizm yo‘nalishlarini tashkil etish;
 hududda transport harakatining yangi (avtobus, mikroavtobus va boshqalar), shu jumladan yo‘lovchi transporti yo‘nalishlarini kengaytirish, ularning muntazam qatnovlarini tashkil etish, tegishli transport infratuzilmasini rivojlantirish;
 turistlar xavfsizligining qo‘shimcha sharoitlarini, shu jumladan turizm infratuzilmasi obyektlarini videokuzatuv tizimlari bilan jihozlash, ogohlantirish tizimlarini tashkil etish, hududga keluvchi turistlar haqida yagona ma’lumotlar bazasini, favqulodda holatlarda tez yordam berish tizimini joriy etish yo‘li bilan yaratish;
 hududda noyob tabiiy obyektlar va majmualarni, o‘simliklar va hayvonlarning genetik fondini saqlash, daraxtlarni nobud bo‘lishiga yo‘l qo‘ymaslik, o‘rmonzorlashtirish va ko‘kalamzorlashtirish, shuningdek, faoliyatning atrof-muhitga salbiy ta’sirini oldini olish va minimallashtirish bo‘yicha chora-tadbirlarni bosh rejaga asosan amalga oshirish.
 3. 2022-2023-yillarda Pop, Yangiqo‘rg‘on va Chortoq tumanlarida turizmni rivojlantirishning asosiy yo‘nalishlari etib quyidagilarni belgilash:
 a) Pop tumanini turizmning ekstrimal, trekking, ekoturizm turlariga ixtisoslashtirish. Bunda, xususiy investorlarni jalb qilgan holda tumanda:
 zamonaviy kempinglar, osma dor yo‘llari, ko‘ngilochar turizm maskanlari, tematik ovqatlanish shoxobchalari, turizm axborot markazlari tashkil etiladi;
 zamon talablari asosidagi joylashtirish vositalari, oilaviy mehmon uylari hamda sog‘lomlashtirish markazlari barpo etiladi;
 tunu-kun faoliyat olib boruvchi turizm ko‘chasi tashkil etiladi;
 b) Yangiqo‘rg‘on tumanini eko va gastronomik turizm turlariga ixtisoslashtirish. Bunda, tumanda:
 mehmonxonalar, eko uylar, oilaviy mehmon uylari faoliyati yo‘lga qo‘yiladi;
 gastronomik turizm ko‘chasi faoliyati yo‘lga qo‘yiladi;
 v) Chortoq tumanini ziyorat, tibbiyot hamda agroturizm turlariga ixtisoslashtirish. Bunda, tumanda:
 zamonaviy sog‘lomlashtirish maskanlari, sanatoriylar kempinglar hamda ko‘ngilochar turizm maskanlari faoliyati yo‘lga qo‘yiladi;
 Chortoq suv ombori bo‘yida tashrif buyuruvchilarga xizmat ko‘rsatadigan tibbiyot markazi barpo etiladi;
 Joylashtirish vositalari, shu jumladan yengil konstruksiyali dam olish maskanlari, oilaviy mehmon uylari barpo etiladi hamda turizm axborot markazlari tashkil etiladi.
 4. Quyidagilar moliyalashtirish manbalari etib belgilansin:
 O‘zbekiston Respublikasi Davlat budjeti mablag‘lari;
 mahalliy budjet mablag‘lari; 
 ijrochilar mablag‘lari;
 tijorat banklari kredit mablag‘lari;
 loyiha tashabbuskorlari va tadbirkorlik subyektlarining o‘z mablag‘lari; 
 jismoniy va yuridik shaxslarning homiylik xayriyalari;
 xalqaro moliya institutlarining grantlari;
 qonunchilik hujjatlarida taqiqlanmagan boshqa manbalar.
 5. Belgilansinki, 2022-2023-yillarda mazkur qarorning 5-ilovasiga asosan tashkil etiladigan 24 soat faoliyat yuritadigan turizm ko‘chalari (shopping strit)da joylashgan turizm namoyishi obyektlarini;
 “Xavfsiz shahar” konsepsiyasiga integratsiya qilish va tungi vaqtda uzluksiz yoritish tizimi bilan ta’minlash mahalliy budjet mablag‘lari hisobidan; 
 videokuzatuv tizimlari bilan jihozlash, ogohlantirish tizimlarini tashkil etish investorlar mablag‘lari hisobidan amalga oshiriladi. 
 6. Turizm va madaniy meros vazirligi Namangan viloyati hokimligi bilan birgalikda:
 muammoli masalalarni joyiga chiqqan holda o‘rganish va ularni tezkorlik bilan hal etish bo‘yicha amaliy choralar ko‘rsin.
 chora-tadbirlar rejasi, investitsiya loyihalari dasturi, prognoz ko‘rsatkichlar va manzilli dasturda belgilangan chora-tadbirlar va loyihalarni o‘z vaqtida, to‘liq hajmda sifatli bajarilishining tizimli monitoringini olib borsin va uning natijalarini har oyda muhokama qilsin;
 chora-tadbirlar rejasi, investitsiya loyihalari dasturi, prognoz ko‘rsatkichlar va manzilli dasturda belgilangan chora-tadbirlarning bajarilishi holati yuzasidan har chorak yakuni bo‘yicha keyingi oyning 10-sanasiga qadar Turizm, sport, madaniy meros, transport logistikasi va xizmatlar sohalarida davlat-xususiy sheriklik hamda raqamlashtirishni rivojlantirish masalalari bo‘yicha muvofiqlashtiruvchi kengashga ma’lumot kiritib borsin.
 7. O‘zbekiston Respublikasi Turizm va madaniy meros vazirligi ikki oy muddatda Pop, Yangiqo‘rg‘on va Chortoq tumanlarida turizm sohasidagi loyihalarni amalga oshirish va joylashtirish uchun ularni tanlash mezonlari bo‘yicha takliflarni Vazirlar Mahkamasiga kiritsin.
 8. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari — turizm va madaniy meros vaziri A.A. Abduxakimov va Namangan viloyati hokimi Sh.Sh. Abdurazakov zimmasiga yuklansin.